Gulistonda Jahon atrof-muhitni muhofaza qilish kuniga bag‘ishlangan ekologik aksiya o‘tkazildi

Guliston shahrida 5-iyun – Jahon atrof-muhitni muhofaza qilish kuni munosabati bilan yoshlar va atrof-muhit mavzusida ekologik aksiya bo‘lib o‘tdi. Bu haqda O‘zA xabar berdi.

Sirdaryo viloyati tabiatni muhofaza qilish qo‘mitasi, xalq ta’limi boshqarmasi, “Kamolot” yoshlar ijtimoiy harakati viloyat kengashi hamkorligida tashkil etilgan tadbirda o‘quvchi-yoshlar, nodavlat notijorat tashkilotlari vakillari, ommaviy axborot vositalari xodimlari ishtirok etdi.
Tadbir doirasida iqlim o‘zgarishlariga qarshi kurashish, biologik xilma-xillikni asrash, atrof-muhitni chiqindilardan tozalashning ahamiyati, suvni tejash va undan oqilona foydalanish, tuproq eroziyasi va cho‘llanishning oldini olishga bag‘ishlangan ko‘rgazma, rasmlar tanlovi o‘tkazildi.
– Tanlovda yo‘qolib borayotgan qush va hayvonlarning rasmlari bilan ishtirok etdim, – deydi Guliston davlat universiteti qoshidagi akademik litsey o‘quvchisi Dilbar Xoljigitova. – Rasmlar orqali bo‘lsa-da, tengdoshlarimni tabiatni asrash, atrof-muhit tozaligiga e’tiborli bo‘lishga da’vat etishni maqsad qilganman.
Ekologik tadbirlarda faol ishtirok etgan bir guruh yoshlarga tashkilotchilarning qimmatbaho sovg‘alari topshirildi.